**AINEKAVA**

**INIMESEÕPETUS**

1. **Inimeseõpetuse pädevus**

Õpetuse eesmärk on toetada õpilase kujunemist isiksuseks, kes on võimeline kohanema ümbritsevas keskkonnas ning toime tulema iseseisvas praktilises elus. Inimeseõpetusega taotletakse, et õpilane:

1) tunneb oma keha ning mõistab inimese kasvamise/arenemisega seotud muutusi ja vastutust (nt seksuaalsuse olemus ja sellega seotud vastutus, töövõime jne);

2) hoolitseb iseenda ja kaaslaste tervise eest (isiklik ja pere hügieen, tervislikud eluviisid, esmaabi); väldib ennast ja teisi kahjustavat käitumist;

3) märkab ja mõistab kaaslaste ning iseenda emotsionaalseid seisundeid, käitumisviise; oskab neid hinnata ja nendega toime tulla;

4) hoiab puhtust ja korda; orienteerub eluasemega seotud küsimustes, omandab teadmised ja oskused majandamiseks, koduse elu korraldamiseks;

5) otsib erinevatest teabeallikatest võimetekohaseid jätkuõppevõimalusi ja teeb enda jaoks optimaalseid valikuid;

6) tunneb huvi ümbritseva ühiskonnaelu vastu;

7) järgib olmesuhtlemiseks vajalikke sotsiaalseid nõudeid ja käitumisetiketti;

8) tunneb olmesuhtlemiseks vajalikke kodanikuõigusi ja -kohustusi.

1. **Ainevaldkonna kirjeldus**

Inimeseõpetus keskendub inimese sotsiaalsele arengule. Sotsiaalse arengu käsitlemisel on kaks funktsiooni – sotsialiseerumine ja individualiseerumine. Inimeseõpetuse ainetsükli ülesehituse tähtsam sisuline lähtekoht on õpilase arengu terviklik käsitlus. Pööratakse tähelepanu inimese arengu kõigile arenguvaldkondadele: füüsilisele, vaimsele, sotsiaalsele, emotsionaalsele ja moraalsele. Inimeseõpetuse teemade käsitlemisel kasutatakse valdavalt õppija aktiivsust suurendavaid õppemeetodeid.

1.-5. klassis kasutatakse palju mängulisi elemente ja õppemänge. Teadmiste oskuste kinnistamiseks loodavates tegevus- ja suhtlussituatsioonides (sh rollimängudes) kujundatakse järjepidevalt oskust mõista, valida ja kasutada variatiivseid repliike, mitteverbaalseid väljendusi (miimika, žestid), harjutatakse etiketikäitumist (nt tervitamine, võõra poole pöördumine jne), kujundatakse turvalise ja loodussäästliku käitumise teadmisi-oskusi. Vanemates klassides jätkub aktiivõppemeetodite rakendamine - arutelud, rollimängud, rühmatööd, paaristööd, juhtumianalüüsid, ajurünnakud, praktilised vaatlused ja intervjuud.

1. **Üldpädevuste kujundamine**

Inimeseõpetuse aines kujundatakse õpilastes kõiki õppekavas kirjeldatud üldpädevusi.

**Kultuuri- ja väärtuspädevus**

Õpetuses taotletakse, et õpilane määratleb end oma pere, klassi, kooli, riigi liikmena ning järgib ühiseid reegleid.

**Enesemääratluspädevus**

Õpilased õpivad hindama oma oskuseid ja teadmisi, tugevusi ja nõrkusi ning märkavad parendamist vajavat. Õpitakse märkama ja lahendama/lahendamiseks abi otsima iseendaga tekkivaid probleeme, mis seonduvad oma vaimse, füüsilise, emotsionaalse ning sotsiaalse tervisega ja inimsuhetes.

**Õpipädevus**

Keskendutakse eelkõige funktsionaalse lugemisoskuse arendamisele. Olulisimaks peetakse oskust leida teavet teatmeteostest ja Internetist. **Sotsiaalne pädevus**

Kujundatakse õpilastes vastutustunnet ja koostööoskusi. Koostööoskuseid kujundatakse paaris- ja rühmatöödes.Vastustustunne kujuneb eelkõige kooli kodukorra tundmise ja kokkulepete täitmise teel. .

**Suhtluspädevus**

Kujundatakse suutlikkust ennast selgelt ja asjakohaselt väljendada erinevates suhtlusolukordades ja erinevate suhtluspartneritega. Õpitakse lugema ning mõistma teabe- ja tarbetekste ning ilukirjandust. Suurt tähelepanu pööratakse õpilase esinemisoskuse kujundamisele ja sellele kaaslaste poolt konstruktiivse tagasiside andmise oskuse kujunemisele.

**Matemaatikapädevus**

Toetatakse oskust kasutada erinevaid ülesandeid lahendades matemaatikale omast keelt ja sümboleid. Näiteks õpitakse otsima ja analüüsima teavet diagrammidest, ning tegema saadud info alusel tõenduspõhiseid otsuseid.

**Ettevõtlikkuspädevus**

Kujundatakse algatusvõimet ja vastutustunnet, et teha eesmärkide saavutamiseks koostööd paaris- ja grupitöös; õpitakse tegevust lõpule viima, reageerima paindlikult muutustele, võtma arukaid riske ning tulema toime ebakindlusega. Tundides kasutatakse reaalsete olukordadega sarnaseid olukordi, kus õpilased saavad õpitut rakendada.

**Digipädevus**

Kasutatakse digivahendeid teabe otsimiseks, säilitamiseks ja esitamiseks. Saadud teabe asjakohasust ja usaldusväärsust hinnatakse ja rakendatakse ühiskonna probleemide üle arutledes ja arvamust avaldades. Digitaalset sisu luuakse või koostatakse kooskõlas autoriõigustega ning osatakse kasutada digivahendeid individuaalses ja ühisloomes. Arendatakse teadlikkust kodanikuaktiivsuse väljendamise võimalustest erinevates suhtluskeskkondades ning oskust kasutada e-teenuseid. Suurendatakse teadlikkust digivahendite kasutamisega kaasneda võivatest ohtudest (osates kaitsta oma privaatsust ja isikuandmeid) ja terviseriskidest. Õpetatakse digikeskkonnas järgima samu moraali- ja väärtuspõhimõtteid nagu igapäevaelus.

1. **Lõiming teiste ainevaldkondadega**

Lõimingu lähtekohaks teiste õppeainetega on õppija aktiivsuse rõhutamine ja õpitava seostamine elulise kontekstiga, millest tulenevad lõimingu eesmärgid inimeseõpetuses – püüe teadmiste terviklikkusele ning teadmiste ja kogemuste ühendamisele.

**Keel ja kirjandus sh võõrkeeled**

Inimeseõpetus on lõimitud eesti keelega: suhtlemine, suuline eneseväljendusoskus, teabe otsimine, konspekteerimine.

Saadakse teadmisi erinevatest kultuuridest ja traditsioonidest, see hõlmab oma ja teiste kultuuride erinevuste mõistmist ning lugupidamist teiste keelte ja kultuuride vastu mitmekultuurilises ühiskonnas

**Matemaatika**

Arendatakse oskust kasutada matemaatikas õpitut (näiteks aeg, raha, graafikud jms), lisaks probleemide püstitamist, sobivate lahenduste leidmist ja nende rakendamist, lahenduste analüüsimist ning tulemuse tõesuse kontrollimist.

Looduskeskkonna märkamine ja mõistmine ning jätkusuutliku ja vastutustundliku eluviisi väärtustamine.

**Sotsiaalained**

Õpitakse tundma ning järgima ühiskonnas kehtivaid väärtusi, norme ja reegleid, omandatakse teadmisi, oskusi ja hoiakuid sotsiaalselt aktsepteeritud käitumisest ning inimeste vastastikustest suhetest, mis aitavad kaasa tõhusale kohanemisele ja toimetulekule perekonnas, eakaaslaste hulgas, kogukonnas ning ühiskonnas. Õpilased omandavad kultuuriruumis orienteerumiseks vajalikke teadmisi oma kodukoha ja maailma minevikust ning kultuuripärandist erinevate tegevuste kaudu. Ajaloo vahendusel suunatakse õpilane teadvustama, analüüsima ja kriitiliselt hindama ning tõlgendama minevikus aset leidnud sündmusi ja protsesse, nende omavahelisi seoseid ja seoseid tänapäevaga ning ajaloosündmuste erineva tõlgendamise põhjusi.

**Tehnoloogia**

Tegeletakse karjääri planeerimisega, viiakse kurssi tehnika ja tehnoloogia arengu muutustega erinevates ametites ja elukutsetes. Õpitakse kasutama töövahendeid eesmärgipäraselt, säästlikult ja ohutult.

**Kunstiained**

Iluideaalide ja iluhinnangute muutumine ajas, rahvakultuur, eneseteostus ja loominguline eneseväljendusoskus.

**Kehaline kasvatus**

Suutlikkus mõista ja väärtustada kehalise aktiivsuse tähtsust ning tervislikku eluviisi. Tervis ja selle eest hoolitsemine, kehaline aktiivsus ja selle vormid, tervistava kehalise aktiivsuse põhimõtted.

1. **Läbivad teemad**

**Elukestev õpe ja karjääri planeerimine**

Õpilasel aidatakse kujuneda isiksuseks, kes on valmis õppima kogu elu, täitma erinevaid rolle muutuvas õpi-, elu- ja töökeskkonnas ning kujundama oma elukäiku teadlike otsuste kaudu, et teha mõistlikke kutsevalikuid.

**Keskkond ja jätkusuutlik areng**

Toetatakse õpilase kujunemist sotsiaalselt aktiivseks, vastutustundlikuks ja keskkonnateadlikuks inimeseks, kes püüab leida lahendusi keskkonna- ja inimarengu küsimustele, pidades silmas nende jätkusuutlikkust.

**Kultuuriline identiteet**

Toetatakse õpilase kujunemist kultuuriteadlikuks inimeseks, kes mõistab kultuuri osa inimeste mõtte- ja käitumislaadi kujundajana ja kultuuride muutumist ajaloo vältel ning kellel on ettekujutus kultuuride mitmekesisusest ja kultuuriga määratud elupraktika eripärast nii ühiskonna ja terviku tasandil ning kes väärtustab omakultuuri ja kultuurilist mitmekesisust, on kultuuriliselt salliv ning koostööaldis.

**Teabekeskkond**

Toetatakse õpilase kujunemist infoteadlikuks inimeseks, kes tajub ja teadvustab ümbritsevat infokeskkonda ning suudab seda kriitiliselt analüüsida ja selles toimida olenevalt oma eesmärkidest ning ühiskonnas omaks võetud kommunikatsioonieetikast.

**Tervis ja ohutus**

Toetatakse õpilase kasvamist vaimselt, emotsionaalselt ja füüsiliselt terveks ühiskonnaliikmeks, kes on võimeline käituma turvaliselt ning kujundama tervet keskkonda.

**Väärtused ja kõlblus**

Taotletakse õpilase kujunemist kõlbeliselt arenenud inimeseks, kes tunneb nüüdisajal rahvusvaheliselt üldtunnustatud väärtusi ja kõlbluspõhimõtteid, järgib neid koolis ja väljaspool kooli, ei jää ükskõikseks, kui neid eiratakse, ning sekkub vajaduse korral oma võimaluste piires

**Õppetöö rõhuasetused 1.–2. klassis**

1. 1.–2. klassis on inimeseõpetuse põhisisuks lähiümbruse märkamine, selle teadvustamine (suhtes MINA ja MEIE) ning sotsiaalse kompetentsuse arendamine. Lapsi õpetatakse tegutsema koos, matkides ning eeskuju järgi, kujundatakse nende baassõnavara ja -lausungimalle ning elementaarseid (olme)suhtlusoskusi (teise inimese kuulamine, ütluste mõistmine ja nendele reageerimine (vastusrepliigid dialoogis), dialoogi alustamine ja jätkamine tuttavas situatsioonis jms).
2. Peamisteks õppeviisideks on näitlikustatud praktiline tegevus (dramatiseering, eseme- ja tegevuspildid), õppevestlus ning praktiline harjutamine (sh õppekäik, didaktiline mäng). Suurt tähelepanu pööratakse ühis- ja koostegevuse (laps- õpetaja, laps- laps(ed)) oskuste kujundamisele. Õpetaja ülesandeks on luua situatsioonid, kus tegevus jaotub mitme isiku vahel. Laste verbaalset aktiivsust tõstetakse pidevalt: kasutatakse suunavaid repliike ning küsimusi (*Mida tegid? Mida hakkad tegema?*), harjutatakse oma ja kaaslaste tegevuse kommenteerimist, toimingu verbaliseerimist pärast selle sooritamist ja elementaarset planeerimist.
3. Igas tunnis tegeldakse (koos)mängimise õpetamisega. Mänguõpetuse eesmärgiks on, et lapsed oskaksid sihipäraselt sisustada oma vaba aega ning hiljem aktiivselt osaleda õppetegevust toetavates rollimängudes: mängida süžeega mänge (nii üksi kui ka mitmekesi), korraldada koostegevust, kasutada mängus esemete asendajaid, luua kujuteldavaid situatsioone. Mänguoskuste kujundamise eesmärgil viiakse tundides läbi erinevat liiki õppemänge (süžeemängud, reeglitega mängud) ja dramatiseeringuid. Õpetatakse (mängu)asjade kasutamist ja hoidmist, mängus osalemist, reeglitest kinnipidamist, mängu algatamist, rollide ja vajalike mänguasjade jagamist jne. Mänguõpetus toimub osatoimingute kaupa: tegevuste ettenäitamine ja matkimine, tuttava tegevuse valik sõltuvalt situatsioonist/rollist. Kui mõnel lapsel piirduvad mänguoskused esemetega manipuleerimisega, alustatakse mänguasjade kasutusviiside õpetamisest.
4. Võrdlevate situatsioonide ja illustratsioonide (joonised, fotod) toel õpetatakse märkama ja eristama (*puhas/must-, meeldib / ei meeldi-* jne tasandil) ümbritsevate esemete, ruumide ja inimeste (sh iseenda) esteetilist välimust; õpetatakse eristama isiklikke, võõraid ja ühiseid esemeid, neisse heaperemehelikult ja turvaliselt suhtuma ning neid kasutama (sh kaaslastega jagama). Õpetaja juhendamisel otsitakse võimalusi ning vahendeid esemete, ruumide ja iseenda esteetilise välimuse parandamiseks, kujundatakse valitud vahendite praktilisi kasutamisoskusi. Samuti õpetatakse märkama ja eristama eakaaslaste käitumisviise, harjutatakse etiketikäitumist (tervitamine, palumine, tänamine, eakaaslase ja täiskasvanu poole pöördumine, võimalik keeldumine jne). Inimeseõpetuse tundides õpitut rakendatakse teiste ainete tundides ja vabal ajal (nt tervitamine, pea kammimine jne).

**1. klass**

|  |  |
| --- | --- |
| **Õppesisu** | **Õpitulemused** |
| **Mina ja meie**  Minu kool: Enese tutvustamine (mis klassis õpid?). Riietus koolis. Koolivahendid. Koolikoti kandmine, kehahoid.  Mina: Enese tutvustamine (minu nimi, mina olen poiss/tüdruk, vanus). Vanem-noorem. Mulle meeldivad tegevused (minu huvid).  Minu välimus: Minu välimus. Kehaosad. Isiklik hügieen (igapäevane puhtus).  Tere: Tervitamine. Tervitusele vastamine. Hüvasti jätmine. Viisakas käitumine koolis.  Koolis: Tunniplaan, õpitegevused koolis, õppevahendid. (Töö)riietus (põll kunstitunnis). Mööbel koolis.  Tüli: Konflikt. Vabandamine, leppimine. Töökoha korrashoid, käitumine koolis. Vastutus oma tegevuse eest. Mööbel koolis.  Sport: Õpitegevused koolis. Koolivahendid. Riietus, riietuse sobitamine situatsiooniga. Sportlik/tervislik eluviis. Asjade jagamine. Asjade palumine kasutamiseks. Teistega arvestamine. Isiklik hügieen.  Kooliriided: Riietus, riietuse sobitamine situatsiooniga. Minu välimus. Riiete korrashoid. Isiklik hügieen. Jalatsid, vahetusjalatsid. | 1. nimetab oma lemmiktegevusi küsimuste toel; 2. vastab dialoogi repliigile, alustab dialoogi oma soovide ja vajaduste väljendamiseks; 3. kirjeldab ennast, nimetades oma nime, kooli, klassi, kodu asukohta, õdede-vendade ja vanemate nimesid 4. osaleb ühistes (õppe)mängudes ja suudab meeldetuletamisel mängureeglitest kinni pidada 5. hindab kaaslaste tegevusi meeldib / ei meeldi-tasandil ning õppesituatsioonis õige /valetasandil; |
| **Mina ja tervis**  Puhas laps: Välimus. Isiklik hügieen. Kehaosad: käed. Käte määrdumine, pesemine. Küünte eest hoolitsemine. Tualeti kasutamine. Riietus, selle korrastamine.  Hambad: Isiklik hügieen. Kehaosad: suu. Hammaste tervishoid, pesemine. Pesemisvahendid. Tervislik toit. Hambaarst (erinevad ametid, nende tööülesanded). Minu emotsioonid.  Tervislik toit: Toitumisharjumused (mulle meeldivad toidud). Toidugrupid. Tervislikud toidud.  Söögilauas: Toidunõude kasutamine. Viisakas käitumine, kombed. Käte pesemine. Oma järjekorra ootamine. Toidu küsimine, palumine. Vastamine, toidu andmine. Viisakusväljendid. Laua korrashoid ka pärast söömist. Toidu eest tänamine. | 1. hoolitseb isikliku välimuse ja hügieeni eest (kammib juukseid, peseb käsi ja hambaid, kasutab tualetti); |
| **Kodu ja pere**  Siimu pere: Peretüüp: ema, laps, vanaema, vanaisa. Pereliikmete nimetused. Talumaja, loomapidamine. Lemmikloom. Elukeskkond maal. Ruumide nimetused, mööbel kodus, otstarve. Vanemate abistamine kodutöödes. Laua katmine, toidunõud.  Mari pere: Peretüüp: ema, isa, lapsed (õed-vennad). Pereliikmete nimetused. Vanem-noorem. Elukeskkond linnas. Korter, kortermaja. Suurem-väiksem pere. Enese tutvustamine (minu pere). Lemmikloomad, nende eest hoolitsemine. Lapse kohustused kodus. Isiklik hügieen (käte pesemine pärast loomadega tegelemist). Ohutu käitumine loomadega, loomade privaatsusega arvestamine.  Roosi ja Lilli pere: Peretüüp: isa ja tütred (kaksikud õed). Naabrid (vanaema ja vanaisa). Elukeskkond linnas, eramaja. Minu kodumaja. Minu kodu ja pere, tutvustamine. Pereliikmete abistamine, õuetööd.  Vannituba: Ruumid kodus: vannituba. Esemed vannitoas. Tegevused vannitoas. Isiklik hügieen. Kehaosade nimetused. Käte, hammaste, juuste pesemine. Pesemisvahendid (peseb mida? peseb millega?).  Siim koristab: Ruumid kodus. Mööbel (nimetused, otstarve). Kodused tööd, pereliikmete abistamine. Koristamine, koristusvahendid. Minu kohustused kodus. Ruumide korrashoid.  Eesti, minu kodumaa: Minu kodumaa. Eesti. Suuremad linnad Eestis. Eestimaa erinevad paigad. Eesti lipp, lipu kasutamine, asukoht. Eesti rahvuslind suitsupääsuke. Eesti rahvuslill rukkilill.  Eesti sünnipäev: Vabariigi aastapäev, selle tähistamine koolis ja kodus. Tegevused aktusel. Eesti hümn, käitumine hümni kuulates. Pidulik riietus. | 1. väärtustab kodu ja perekonda; 2. kirjeldab võimalusi, kuidas abistada pereliikmeid kodustes töödes; 3. teab oma kohustusi kodus; 4. teab Eesti lipu värve nende õiges järjestuses; |
| **Mina ja aeg**  Aasta: Aasta, aastaajad. Tegevused erinevatel aastaaegadel. Sobiv riietus.  Öö ja päev: Ööpäeva osad (hommik, päev, õhtu, öö). Laste tegevused päeval ja öösel. Päevarütm  Nädal: Nädalapäevade nimetused. Töö- ja puhkepäevad. Eile, täna, homme. | 1. nimetab nädalapäevi, ööpäeva osasid ja aastaaegu õiges järjestuses; |
| **Mina ja asjad**  Minu asjad: Mööbel, õppevahendid. Asjade korrashoid. Töökoha korrastamine. Minu oma, kaaslase oma. Õpetaja asjad. Asjade saamine.  Mari saab uue nuku. Asjade väärtus. Raha kogumine asja ostmiseks. Minu emotsioonid. Hooliv ja hoolimatu käitumine asjade suhtes. Asjade hoidmine. Vabanduse palumine. Asjade parandamine. Asjade korrashoid.  Koristaja (erinevad ametid, tööülesanded, inimesed koolis, töövahendid). Koolimaja puhtus, laste osalus selles. Täiskasvanute aitamine. Juhtum koolis: vabandamine, sobiv käitumine.  Kooli töömees (erinevad ametid, tööülesanded, inimesed koolis, töövahendid). Asjade kadumine. Asjade leidmine. Käitumine asja leides. Oma asjade järelvalve. Varastamine. Tänamine.  Kooli kokk (erinevad ametid, tööülesanded, inimesed koolis, töövahendid). Ruumid koolis. Ausus asjade jagamisel, teistega arvestamine. Käitumine kooli sööklas. Toidu küsimine/ palumine, toidu ulatamine/tänamine. Toidu eest koka tänamine.  Erinevad ametid koolis, töövahendid. Abi palumine erinevate situatsioonide korral. Riietus: tööriided, peoriided. | 1. märkab õpetaja suunamisel ümbritsevate esemete välimust, esemete ja ruumide puhtust ning korrashoidu; 2. teeb vahet endale ja teistele kuuluvate asjade vahel; 3. korrastab õpetaja juhendamisel oma töölauda ja lähiümbrust. |
| **Mina ja turvalisus**  Koolitee: Foor, helkur, kiiver, ülekäigurada. Sõidutee, kõnnitee, jalgrattatee. Liiklemine tänaval, ohutus. Tee ohutu ületamine.  Ratas: Jalgratas. Vajalik varustus rattasõidul, ohutus. Liiklemine rattaga. Tee ohutu ületamine.  Siim sõidab linna: Maa kui elukeskkond. Liiklemine maal. Bussi ootamine. Ühissõidukisse sisenemine. Sõidupilet. Käitumine ühissõidukis. Turvavöö. Linn kui elukeskkond. Sõidukid.  Linnas: Sõidukid. Käitumine bussipeatuses, bussi ootamine. Sõidupilet, tuvasti. Bussikontrolör (erinevad ametid, nende tööülesanded). Alarmsõidukid, nende eelisõigus liikluses. Ohutu liiklemine.  Abi küsimine: Eksimine, võõras ümbrus. Abi küsimine. Minu vanemate nimi ja telefoninumber. Vanemale helistamine. Minu aadress. Politseinik, hädaabinumber 112. Poes vanema silmist kaotamine, pöördumine abi saamiseks müüja või turvatöötaja poole. Minu emotsioonid. | 1. teab, kuidas ohutult sõiduteed ületada, ja käitub vastavalt; 2. kirjeldab ühissõidukisse sisenemise ja väljumise korda. |

Hindamine

Hindamisel lähtutakse vastavatest põhikooli riikliku ja kooli õppekava üldosa sätetest. Hinnatakse õpilase teadmisi ja oskusi suuliste vastuste (esituste), kirjalike ja/või praktiliste tööde ning praktiliste tegevuste alusel, arvestades õpilaste teadmiste ja oskuste vastavust ainekava õpitulemustele. Õpitulemusi hinnatakse sõnaliste hinnangutega vastavalt kooli hindamisjuhendile.

**2. klass**

|  |  |
| --- | --- |
| **Õppesisu** | **Õpitulemused** |
| **Mina ja meie**  Tervitamine: erinevad tervitusväljendid; eakaaslaste ja täiskasvanute tervitamine. Enesetutvustamine ja tutvumine kaaslastega dialoogis (vanus, sünnipäev).  Kaaslase kutsumine ühistegevusse. Klassi reeglid (sõnastamine ühisvestluses), reeglite vajalikkus. Suhtluspartnerite näoilmed ja hääletoon (rõõmus, kurb, sõbralik, vihane, üllatunud). Kiusamine (äratundmine), täiskasvanult abi palumine. Oma eksimuse tunnistamine ja vabandamine; positiivne reageerimine vastuseks vabandamisele.  Koolitöötajate ametid. | 1. tavasituatsioonides suhtlemisel tervitab, palub, tänab, vabandab; 2. teab oma vanust, sünnipäeva ja kodust aadressi; 3. alustab ja jätkab dialoogi tuttavates situatsioonides; 4. kutsub õpetaja suunamisel kaaslasi tuttavat (õppe)mängu mängima, valib ja jagab rolle ning mänguasju; 5. nimetab näoilmele ja hääletoonile vastava emotsiooni (4 erinevat); 6. hindab õpetaja abiga kaaslaste igapäevaseid käitumisakte õige/vale-, meeldib / ei meeldi tasandil; 7. tunneb ära situatsiooni, kus kedagi kiusatakse; 8. demonstreerib õpisituatsioonis vabandamist ja sellele positiivset vastust; 9. teab koolitöötajate ameteid; |
| **Mina ja tervis**  Isiklik hügieen: igapäevane pesemine, dušš, vann, saun; pesemisvahendid ja nende korrashoid. Hügieen enne ja pärast igapäevaseid tegevusi (söömine jne), nohu-köha korral. Hammaste tervishoid: värske aed- ja puuvili, kommid; hambaarst. Liikumise vajalikkus ja võimalused; mängukohad väljas, ohutusnõuded. Toitumine (söögikorrad, sobivad toidud; sooja koolilõuna vajalikkus). Käitumine söögilauas: toidu tõstmine, vestlus söögilauas. | 1. kirjeldab ja järgib õpetaja meeldetuletusel hügieeninõudeid igapäevaste tegevuste käigus, nohu/köha korral (käte pesemine, taskuräti kasutamine jms); 2. kirjeldab pildile toetudes hammaste tervishoidu; 3. väärtustab liikumist ja aktiivseid tegevusi oma päevakavas; 4. nimetab illustratsioonidele toetudes vajalikke toidukordi ja tervisele kasulikke toite; 5. käitub söögilauas viisakalt (palub, tänab, räägib vaikse häälega, hoiab puhtust); |
| **Mina ja pere**  Pereliikmete tegevused, ühised tegevused ja mängud, pereliikmetega arvestamine. Vanemate ametid. Sugulased (onu, tädi; onude, tädide lapsed). | 1. kirjeldab üksteisega arvestamise võimalusi peres; 2. selgitab lähemaid sugulussuhteid; 3. teab oma vanemate ameteid; |
| **Mina ja minu kodu**  Minu kodu (ruumid, sisustus), aadress. Lemmikloom kodus. Koduarmastus. Koolis tähistatavad riiklikud ja rahvakalendripühad (olulisemate tegevuste nimetamine illustratsioonide järgi). | 1. teab peast oma aadressi; 2. kirjeldab ja väärtustab oma kodu; 3. kirjeldab pildile toetudes tähtsamate pühade tähistamist; |
| **Mina ja aeg**  Aasta (aastaaegadele vastavad kuud, välitööd koduümbruses aastaaegade kaupa; vanus, sünnipäev: kuupäev, kuu). Kellaaeg täistundides. Päevakava: minu ja kaaslaste tegevused koolis ja kodus; tegevused, mis on positiivsete tunnete tekkimise allikaks. | 1. määrab aega täistundides; 2. kirjeldab ja väärtustab oma tegevusi, mis on positiivsete tunnete tekkimise allikaks; 3. kirjeldab piltidele toetudes oma päevakava; |
| **Mina ja asjad**  Minu oma, kaaslase oma, meie oma (esemete hoidmine ja kasutamine; andmine, laenamine, varastamine, lõhkumine; kadedus, lahkus). Asja väärtus ja hind. Asjade väärtus teiste väärtuste seas. Individuaalsed ja üldkasutatavad transpordivahendid kodu ja kooli vahel liiklemiseks. Käitumine liiklusvahendites. Telefoni viisakas vastuvõtmine; helistamine vanematele. | 1. eristab oma, võõrast ja ühist asja ning mõistab, et võõrast asja ei tohi loata võtta; 2. väärtustab ausust asjade jagamisel; 3. kirjeldab erinevaid võimalusi kodust kooli jõudmiseks; 4. käitub tänaval ja liiklusvahendis viisakalt; 5. demonstreerib õpisituatsioonis viisakat telefonivestlust; |
| **Mina ja turvalisus**  Sagedasemad lastega toimuvad õnnetusjuhtumid: kukkumised, liiklusõnnetused jalakäijatega (sõidutee valesti ületamine, seisva liiklusvahendi varjust väljumine, liiklemine talvisel teel); juhtumist teatamine lähimale täiskasvanule. Käitumine võõraste inimestega (koju sisselaskmine, võõraga kaasaminek, võõralt asjade/maiustuste vastu võtmine jms; hädaolukorras abi palumine).  Võõras ümbrus, eksimine, abi palumine (dialoogi repliigid), vanemale helistamine. | 1. teab sagedasemaid ohtusid kooliteel liiklemisel ja võõraste inimestega suhtlemisel, oskab pöörduda täiskasvanu poole abi saamiseks; 2. kirjeldab pildile toetudes õnnetusi vältivat käitumist; 3. demonstreerib õpisituatsioonis käitumist võõraste inimestega; 4. demonstreerib õpisituatsioonis käitumist võõras ümbruses. |

Hindamine

Hindamisel lähtutakse vastavatest põhikooli riikliku õppekava ja kooli õppekava üldosa sätetest. Hinnatakse õpilase teadmisi ja oskusi suuliste vastuste (esituste), kirjalike ja/või praktiliste tööde ning praktiliste tegevuste alusel, arvestades õpilaste teadmiste ja oskuste vastavust ainekavas taotletavatele õpitulemustele. Õpitulemusi hinnatakse sõnaliste hinnangutega vastavalt kooli hindamisjuhendile.

**Õppetöö rõhuasetused 3.–5. klassis**

1. 3.–5. klassis kujundatakse jätkuvalt õpilaste oskust märgata ja eristada oma lähiümbrust (selle esemeid, nähtusi, sündmusi, tegevusi jms); tutvustatakse ja õpetatakse väärtustama rahvuskombeid, -traditsioone (rõhuasetus pere ja kodukoha traditsioonidel). Läbivalt tutvustatakse elukutseid ja nende esindajate põhitegevust (nt kaupluse teema juures müüja tegevus jne).
2. Tegevus- ja suhtlussituatsioonides tegeldakse isiksuseomaduste ning ühiskonnas aktsepteeritavate käitumisnormide kujundamisega: õpetatakse märkama – eristama – mõistma igapäevaseid situatsioone (sh ohuolukordi), verbaalseid ja mitteverbaalseid eneseväljendusviise, tundeid jms; täiendatakse ühis- ja koostegevuse oskusi (sh hoolivat ja teisi arvestavat suhtumist, vastutus- ja kohusetunnet); harjutataks etiketikäitumist. Pere ja koduga seotud teemade käsitlemisel selgitatakse õpilastele laste ning vanemate vastastikuseid õigusi-kohustusi.
3. Järjepidevalt kujundatakse (täiendatakse) õpilaste sotsiaalset teadlikkust ning verbaalset aktiivsust: õpetatakse (abivahendite toel) kirjeldama ja hindama kaaslaste ning iseenda tegevus- ja käitumisakte (sh mõistma ja nimetama eesmärke, tingimusi, põhjuseid ja tagajärgi, käitumisaktis ilmnevaid iseloomujooni jne), õpetatakse planeerima (sh parandama) edasist tegevust/käitumist. Harjutatakse suhtlemist ja koostegevuse reguleerimist dialoogis (kutse koostegevusele, vastused küsimustele ja teadetele, dialoogi alustamine küsimuse ja teatega, nõustumine- loobumine, alternatiivne ettepanek).
4. Teemade käsitlemisel kasutatavatest aktiivõppemeetoditest on suurem osatähtsus praktilistel tegevustel ja õppekäikudel, eetilise sõnumiga lühipalade lugemisel ja analüüsimisel.

**3. klass**

|  |  |
| --- | --- |
| **Õppesisu** | **Õpitulemused** |
| **Käitumine ja suhtlemine**  Mina. Minu erinevused teistest inimestest ja sarnasused nendega. Iga inimese väärtus. Uhkustamine. Valetamine (valetamise tagajärjed, vale ülestunnistamine, tõe rääkimine).  Käitumine koduümbruses (trepikojas, õues, tänaval), naabritega arvestamine.  Sünnipäeva tähistamine, peo planeerimine (tegevuste/mängude valik ja peo ettevalmistamine), sobilikud  kingitused. Külla kutsumine, küllaminek, käitumine külas. Telefonivestlus sõbraga (kutse koostegevusele, dialoog). Käitumine söögilauas (igapäevane laua katmine ja koristamine, hügieeninõuded).  Käitumine raamatukogus (kooli raamatukogus lugejaks registreerimine, raamatu laenutamine), raamatu hoidmine.  Suhtluspartnerite näoilmed, hääletoon (viha, hirm, vastikus, häbi, üllatus, rõõm). | 1. nimetab, mille poolest ta sarnaneb teistega ja mille poolest erineb teistest; 2. väärtustab iseennast ja teisi; 3. alustab ja jätkab dialoogi (küsimus – vastus, teade – küsimus, kutse koostegevusele, nõustumine, loobumine); 4. hindab ning vastandab õpisituatsioonis oma ja kaaslaste igapäevaseid käitumisakte õige/ vale-, meeldib / ei meeldi-tasandil; 5. kirjeldab viisakat käitumist koolis, külas ja koduümbruses; 6. kirjeldab kava abil sünnipäevapeo kulgu; 7. kirjeldab näoilme ja hääletooni järgi kaaslaste 4–6 emotsiooni; 8. laenutab raamatukogust endale huvipakkuva raamatu; |
| **Inimene ja tervis**  Õpilase välimus (keha ja riiete puhtus-korrashoid), selle mõju enesetundele ja suhetele kaaslastega.  Terve ja haige inimene, haiguse tunnused (nohu, köha, palavik, valu, lööbed), teavitamine halvast enesetundest; nakkuse levikut vältiv käitumine, ravimite võtmine.  Haiguste ennetamine (riietus, ruumide õhutamine, karastamine). Tervislik eluviis: mitmekesine toit, piisav uni ja puhkus ning liikumine ja sport. | 1. nimetab oma keha puhtuse ning välimuse eest hoolitsemise võimalusi – vahendeid ja vajalikkust; 2. kirjeldab tervet ja haiget inimest; 3. teab, et ravimeid võetakse siis, kui ollakse haige, ning et ravimid võivad olla inimese tervisele ohtlikud; 4. teadvustab oma enesetunnet ja teavitab sellest kaaslasi; 5. kirjeldab tervise hoidmise viise: mitmekesine toit, uni ja puhkus ning liikumine ja sport; |
| **Inimene ja perekond**  Peretüübid: suurpere, väikepere. Õdede-vendade, vanemate, vanavanemate andmed (nimi, vanus, tegevus). Abivalmidus, kohuse- ja vastutustunne, üksteisega arvestamine. | 1. kirjeldab oma perekonda: pere suurus, andmed pereliikmete kohta (nimi, vanus, tegevus); 2. kirjeldab, mille poolest perekonnad erinevad ja sarnanevad; 3. väärtustab üksteise abistamist ja arvestamist peres; 4. nimetab oma kohustusi peres; |
| **Inimene ja kodumaa**  Eestimaa minu kodumaa. Eesti Vabariigi sümbolid: vapp, hümn. Pealinn. President. Eesti rahvussümbolid: suitsupääsuke, rukkilill. Pühad ja kombed (vastlapäev, kadripäev, mardipäev, advent, jõulud). | 1. tunneb Eestimaa sümboleid (lipp, vapp, hümn; suitsupääsuke, rukkilill); 2. väärtustab Eestit – oma kodumaad; 3. jutustab oma ja pereliikmete tegevusest pühade tähistamisel (5–6 lauset); |
| **Inimene ja aeg**  Aastaaegade jagunemine kolmeks perioodiks (varakevad jne), inimeste tegevused, ohuolukorrad sõltuvalt aastaajast (kõndimine jäätunud veekogul jms). Kalender, selle vajalikkus (aasta, kuud, nädalad; tähtpäevad).  Kellaaeg õpilase päevakavas (täis- ja pooltund, tegevuste ajaline järjekord). Vaba aja mitmekülgse sisustamise võimalused. | 1. kirjeldab aastaaegadest sõltuvaid ohtusid ning nende vältimise võimalusi; 2. määrab aega täis- ja pooltundides; 3. kirjeldab positiivseid vaba aja veetmise võimalusi; |
| **Inimene ja turvalisus**  Koolitee ja selle ümbrus, kooli tuleku aeg ja viis. Käitumine tundmatute ainetega, vedelikega. Päästeteenistus: kiirabi, politsei, tuletõrje; abi vajadus (seos õnnetusjuhtumitega). Abipalve esitamine hädaabi numbril 112. Turvakodu. | 1. kirjeldab ohtlikke kohti ja olukordi kooliteel ja koduümbruses ning valib ohutu tee sihtpunkti; 2. palub ohuolukorras ja õnnetusjuhtumi korral abi (sh kasutada telefoni, valida hädaabi numbrit). |

Hindamine

Hindamisel lähtutakse vastavatest põhikooli riikliku õppekava ja kooli õppekava üldosa sätetest. Hinnatakse õpilase teadmisi ja oskusi suuliste vastuste (esituste), kirjalike ja/või praktiliste tööde ning praktiliste tegevuste alusel, arvestades õpilaste teadmiste ja oskuste vastavust ainekavas taotletavatele õpitulemustele. Õpitulemusi hinnatakse sõnaliste hinnangutega vastavalt kooli hindamisjuhendile.

**4. klass**

|  |  |
| --- | --- |
| **Õppesisu** | **Õpitulemused** |
| **Käitumine ja suhtlemine**  Mina. Igaühe individuaalsus ja väärtuslikkus, sooline kuuluvus. Mina ja endasse suhtumine. Lapse õigused ja kohustused. Sõbrad ja tuttavad: sõprade valimine ja hoidmine, ühistegevus. Klassiõhtu, sisukate peotegevuste valik ja planeerimine. Eakaaslaste ja täiskasvanute kõnetamine. Abivalmidus klassis: abi vajamine ja küsimine, abi vastuvõtmine, abivajajate märkamine ja abi pakkumine. Vägivaldne käitumine: tõukamine, ehmatamine, narrimine jne, võimalikud konfliktid igapäeva koolielus. Teatamine, kaebamine. | 1. nimetab ning võrdleb oma ja sõprade vaba aja tegevusi, huvisid; 2. väärtustab iseennast ja teisi, väärtustab oma soolist kuuluvust; 3. osaleb üksteise tegevust reguleerivas dialoogis (*teade – teade*); 4. analüüsib ühisvestluses situatsioonide, oma ja kaaslaste käitumisaktide ning emotsionaalsete seisundite põhjuseid ja tagajärgi; 5. jälgib kaasõpilaste tegevust ja vajaduse korral abistab neid; 6. tunneb õpisituatsioonis konfliktsituatsiooni ning mõistab, millistel juhtudel on vajalik sellest täiskasvanule/õpetajale teatada; |
| **Inimene ja tervis**  Õppimise tervishoid: rüht, õige istumine, silmade tervishoid, puhkus, sport. Kahjulikud harjumused: liigne televiisori vaatamine ja arvuti kasutamine jms, suitsetamine ja alkoholi tarvitamine, nende mõju füüsilisele tervisele ja õppimisvõimele. Isiklikud toitumisharjumused, mõju enesetundele. Esmased kodused ravivõtted külmetushaiguste korral. Esmaabi lihtsamate vigastuste puhul: lõikehaav, ninaverejooks jne. | 1. kirjeldab õpilase tervist tugevdavate ja nõrgestavate tegurite ning harjumuste mõju füüsilisele tervisele ja õppimisvõimele; 2. eristab, millised toidud on tervisele kasulikud; 3. kirjeldab esmaseid ravivõtteid külmetuse korral; 4. demonstreerib õpisituatsioonis esmaabi lihtsamate vigastuste puhul; |
| **Perekond ja kodukoht**  Minu sugupuu: perekond ja lähisugulased. Pereliikmete lahkumine ja  lein, käitumine matustel ja surnuaias. Maa- ja linnakodu: hooned, puhtus, korrashoid. Kodutus, lastekodu kui üks peretüüp. Transpordivahendid kodukohas tänapäeval ja minevikus. Sõidupilet ühissõidukis: ostmine jm toimingud. Muuseumid kodukohas,  käitumine muuseumis. Kodukoha sümbolid: lipp, vapp. Kodukoha rikkused. Pühad ja kombed: aastavahetus, Eesti Vabariigi aastapäev, vastlapäev, jaanipäev jne. | 1. nimetab oma lähisugulasi ja selgitab abistavate küsimuste toel kodu ja perekonna tähtsust oma elus; 2. hoiab koolis ja kodus puhtust ning korda; 3. väärtustab oma kodukohta, nimetab kodukoha rikkusi ja tunneb ära sümbolid; 4. nimetab pühade tähistamise kombeid oma perekonnas; |
| **Inimene ja aeg**  Kellaaja määramine veerandtunnise täpsusega. Kellaajast kinnipidamine: täpsus, hilinemine, selle tagajärjed. Õpilase päevakava koostamine, õppimine, puhkus, vaba aja tegevused. | 1. määrab aega veerandtunnise täpsusega ning seostab seda tegevustega õpilase päevakavas; 2. väärtustab täpsust ja ajalistest kokkulepetest kinnipidamist; |
| **Inimene ja teave**  Koolistend, ajakiri lastele, kuulutus ajalehes/stendil: teabeallikate kasutamine. Kirja saatmine. | 1. hangib koostegevuses teavet (koolistendilt teabeallikate kasutamine); 2. kirjutab ja postitab oma lähedasele kirja või postkaardi; |
| **Inimene ja töö. Inimene ja asjad**  Töö, selle eesmärk ja tulemus: produkt, tasu. Pereliikmete tööd: tööde jaotus, koostöö koduses majapidamises. Õpilase töö koolis, kohuse- ja vastutustunne töö tegemisel, tööarmastus. Lapse taskuraha, selle otstarbekas kulutamine: lihtsamate ostude sooritamine. Raha kogumine. Ostud toidupoes: ostja ja müüja suhtlemine, raha kasutamine lihtsamates tehingutes. Tehingud postkontoris. (Kirja saatmine.) | 1. mõistab töö vajalikkust ja väärtuslikkust; 2. planeerib täiskasvanu abiga oma taskuraha kulutamist; 3. \*kirjutab ja postitab oma lähedasele kirja või postkaardi.; |
| **Inimene, säästlikkus ja turvalisus**  Olmejäätmete tekkimine klassis ja koduses majapidamises: tegevused, nende tagajärjel tekkiv prügi. Jäätmete individuaalne käitlemine.  Liiklusmärgid kodu ümbruses ja kooliteel: ülesanne, vajalikkus. Jalgrattaga (rulaga, rulluiskudega vms) sõitmine ja ohud. Tuleohutuseeskirjade järgimine lapse igapäevastes tegevustes.  Käitumine tulekahju korral. Käitumine tulekahjuhäire korral. Käitumine veekogude juures, basseinis, veekeskuses. Käitumine metsas, loodusmatkal: loodussäästlik käitumine, käitumine eksimise korral. | 1. sorteerib klassis tekkivaid olmejäätmeid; 2. kirjeldab igapäevaseid turvalise käitumise viise (liiklemine kooliteel, jalgrattaga sõitmine, tulekahju vältimine, käitumine veekogu juures ja metsas); 3. demonstreerib õpisituatsioonis käitumist ohuolukorras ning abi kutsumist. |

Hindamine

Hindamisel lähtutakse vastavatest põhikooli riikliku õppekava ja kooli õppekava üldosa sätetest. Hinnatakse õpilase teadmisi ja oskusi suuliste vastuste (esituste), kirjalike ja/või praktiliste tööde ning praktiliste tegevuste alusel, arvestades õpilaste teadmiste ja oskuste vastavust ainekavas taotletavatele õpitulemustele. Õpitulemusi hinnatakse mitteeristavalt vastavalt kooli hindamisjuhendile.

**5. klass**

|  |  |
| --- | --- |
| **Õppesisu** | **Õpitulemused** |
| **Käitumine ja suhtlemine**  Mina: olulisemad isikuandmed, meeldivad ja ebameeldivad tegevused; sarnasused ja erinevused võrreldes eakaaslastega. Enesetutvustamine dialoogis, arvestades vestluspartneri vanust (eakaaslane, täiskasvanu). Suhtlemine võõrastega, milliseid isikuandmeid võib kellele avaldada.  Igapäevased suhtlussituatsioonid kodus ja koolis (positiivsed-negatiivsed ettepanekud, konfliktid jne): hindamine (tingimused, põhjus, tagajärg); suhtlemiseesmärkide mõistmine (käsk, korraldus, palve, keeld, teave jne). Vägivaldse (füüsiline, vaimne) käitumise äratundmine, käitumine ohvri ja pealtnägijana.  Abivalmidus (vanad inimesed, nooremad kaaslased, erivajadustega inimesed): abivajaja märkamine ja abi pakkumine, abistamine. Abi vajaduse ja enda võimaluste hindamine abi pakkumisel. | 1. märkab ja mõistab erisusi oma ja kaaslaste tegevustes, arvamustes; 2. osaleb koostegevuses erinevat tüüpi dialoogides (teade – küsimus – vastus jne); 3. selgitab, milliseid enda andmeid võib sõpradele või võõrastele avaldada, kirjeldab isikuandmete avaldamisega seotud ohtusid; 4. kirjeldab oma käitumist toimunud konfliktsituatsioonis; 5. kirjeldab plaanile toetudes ning analüüsib ühisvestluses oma ja kaaslaste emotsionaalseid seisundeid ning käitumisakte (soovid, tingimused, põhjus, tagajärg); 6. demonstreerib õpisituatsioonis käitumist vägivalla märkamise korral; 7. demonstreerib õpisituatsioonis käitumist vägivalla ohvriks sattumise korral; 8. väärtustab suhetes abivalmidust, märkab abivajajat ning pakub võimalusel oma abi; |
| **Inimene ja tervis**  Meeleelundite (nägemis-, kuulmis-, haistmis-, maitsmis-, kompimiselund) ülesanded, tervishoid.  Erivajadustega inimesed (meeleelundite kahjustuste tagajärjel), alternatiivsed suhtlemisvahendid.  Enesetunde kirjeldus dialoogis arstiga (levinumad külmetus- ja nakkushaiguste tunnused), ravirežiimi järgimine.  Haiguste ennetamine (tervislikud eluviisid).  Tervisesport ja liikumine, sportimisvõimalused kodukohas, Eesti tuntumad sportlased. Piisava une ja puhkuse vajalikkus. Valikud toitumisel.  Esmaabi põletuse, külmumise, minestuse korral.  Uimastid: tubakas, alkohol, narkootikumid (kanep); alkoholi ja tubaka mõju õppimisvõimele ja käitumisele.  “Ei” ütlemine uimastitega seotud situatsioonides. | 1. selgitab meeleelundite ülesandeid ja tervishoidu; 2. kirjeldab oma välimuse, hügieeni ja tervise eest hoolitsemise võimalusi ning teab hoolitsematuse tagajärgi; 3. kirjeldab oma enesetunnet küsimustele toetudes ; 4. demonstreerib õpisituatsioonis esmaabi põletuse, külmumise ja minestuse korral; 5. kirjeldab uimastite (alkoholi ja tubaka) mõju õppimisvõimele ja käitumisele; 6. demonstreerib õpisituatsioonis uimastite tarvitamisest keeldumist; |
| **Perekond ja kodukoht**  Elu maal ja linnas, kodukoha eluolu (levinumad tegevusvaldkonnad, ametid jms).  Kodukoha rahvariided, rahvariiete kandmine tänapäeval ja minevikus. Kodukoha tähtsamad traditsioonid (lauluja tantsupidu jms). Peretraditsioonid (pereliikmete ühised tegevused, peretraditsioonide määratlemine ühisvestluses, sarnasused-erinevused kaaslastega). Pühad ja kombed (ülestõusmispühad, karjalaskepäev, jüripäev, hingedepäev). | 1. võrdleb eluolu maal ja linnas; 2. kirjeldab ühisvestluses oma kodukanti; 3. tunneb ära kodukoha rahvariided; 4. kirjeldab kodukoha traditsioonilisi üritusi; 5. kirjeldab ühisvestluses oma pere traditsioone ja pühade tähistamist; |
| **Inimene ja aeg**  Aja määramine minutilise täpsusega, kellaaja kahesugune määramine (toetudes ööpäeva osadele).  Päeva ja nädala ajakava, vaba aja tegevuste mitmekesisus (positiivsed ja negatiivsed harjumused päevakavas: ajakulu, valikute tegemine jne) | 1. määrab aega minutilise täpsusega ning koostab õpetaja abiga endale otstarbeka ajakulutusega päevakava; 2. kirjeldab positiivsete harjumuste mõju; 3. nimetab mitmekesiseid positiivseid vaba aja veetmise võimalusi; |
| **Inimene ja teave**  TV-kava (sisu, eakohased saated, telesaadete hulgast valikute tegemine).  Pilt-teatmeteosed, Internet: kooli kodulehekülg (teabeallikate kasutamine).  Reklaamide sisu ja eesmärk. | 1. leiab saatekavast teda huvitavad saated ning märgib need üles; 2. otsib koostegevuses teavet piltteatmeteosest; 3. teadvustab reklaamide eesmärke; |
| **Inimene ja töö, inimene ja asjad**  Palgatöö, selle tulemus ja eesmärk, ametis püsimise üldised tingimused (võrdlus õpilase käitumisega koolis).  Kulutused peres lapse heaolu eest hoolitsemisel (lapse põhivajadused ja soovid, pere majanduslike võimalustega arvestamine jms), asjade väärtus sõltuvalt nende vajalikkusest. Raha hoidmise viisid: hoiukarp, pank. Raha kogumine | 1. mõistab oma kohustusi ja vastutust seoses õppetööga; 2. teadvustab oma nõudmiste/soovide sõltuvust vajadustest ja pere sissetulekust; 3. hindab asjade väärtust nende vajalikkusest lähtuvalt; |
| **Inimene, säästlikkus ja turvalisus**  Vee ja elektri säästlik tarbimine koolis ja kodus.  Olmejäätmete (tava-, taaskasutatavad, ohtlikud jäätmed) käitlemine koduses majapidamises (prügi sorteerimine ja ärapaigutamine, kogumispunktid, jäätmete kompostimine). Liiklusõnnetuste peamised põhjused, liiklusõnnetusest teatamine ja abi kutsumine.  Pürotehnika (ost-müük alaealistele, kasutamine). Pommiähvarduse tegemisega kaasnevad ohud ja tagajärjed, käitumine pommiähvarduse korral. | 1. kirjeldab vee ja elektri säästliku tarbimise võimalusi kodus ning koolis; 2. nimetab olmejäätmete käitlemise viise koduses majapidamises; 3. demonstreerib õpisituatsioonis käitumist liiklusõnnetuse korral ja abi kutsumist; 4. kirjeldab ja teadvustab pürotehnika väärkasutuse ning pommiähvarduse tegemisega kaasnevaid tagajärgi; 5. peab kinni evakuatsiooni reeglitest |

Hindamine

Hindamisel lähtutakse vastavatest põhikooli riikliku õppekava ja kooli õppekava üldosa sätetest. Hinnatakse õpilase teadmisi ja oskusi suuliste vastuste (esituste), kirjalike ja/või praktiliste tööde ning praktiliste tegevuste alusel, arvestades õpilaste teadmiste ja oskuste vastavust ainekavas taotletavatele õpitulemustele. Õpitulemusi hinnatakse mitteeristavalt vastavalt kooli hindamisjuhendile.

**Õppetöö rõhuasetused 6.–7. klassis**

1. 6.–7. klassis täiendatakse õppetegevuse käigus jätkuvalt õpilaste sotsiaalseid suhtlemis- ja käitumisoskusi. Õpetaja poolt organiseeritud suhtlussituatsioonides harjutatakse teabe esitamist ja küsimist, väljendusvahendite mõistmist ja kasutamist sõltuvalt suhtlemiseesmärkidest ja -normidest (st suhtluspartnerite soovide, kavatsuste jms erinevad väljendusviisid), erinevate seisukohtade (sh vastandlike) mõistmist ja väljendamist, oma arvamuste selgitamist/kaitsmist. Oma ja kaaslaste tegevuse kohta tagasiside andmisel suurendatakse õpilaste verbaalset aktiivsust, kujundatakse avaliku esinemise esmaseid oskusi: toimub individuaal- ja rühmatööde tulemuste esitlemine, kommenteeritakse ja hinnatakse iseenda ning kaaslaste tegevus-, käitumis- ja suhtlusakte. Üksikute aktide hindamiselt jõutakse tervikuni; õpilasi juhitakse leidma seoseid tegevus-, suhtlus- ja käitumisakti komponentide vahel, tegema järeldusi. Praktiliste ja tekstis kirjeldatud situatsioonide analüüsil pööratakse tähelepanu nendes osalejate strateegiatele, motiividele ja kavatsustele; olukordade tingimustele, tulemustele ja

tagajärgedele. Õpetatakse leidma situatsioonidele alternatiivseid lahendeid ning esitama soovitusi kaaslastele.

1. Suhtlemis- ja terviseteemade käsitlemisel pööratakse tähelepanu õpilaste arengulistele muutustele organismis ja käitumises (suhtlemine ja käitumine vastassugupoolega, noormehe ja neiu rollid eri situatsioonides jms) ning vaimsele ja sotsiaalsele tervisekasvatusele (eneseanalüüs ja positiivne mõtlemine; nõustamis- ja abivõimalused jms).
2. Alustatakse ettevalmistust iseseisvaks majandamiseks, teadliku ja säästliku tarbija kujunemiseks. Võrreldakse teenuseid–kaupu (otstarve, hind, vajadus, pakendiinfo jms), õpitakse eristama ja arvestama oma soove ning võimalusi, planeerima oma tegevusi.
3. Õppetegevuses kasutatavatest aktiivõppemeetoditest domineerivad eetilise sõnumiga palade lugemine ning analüüs ja praktilised tegevused (rühmatööd, rollimängud jms). Tegevustes luuakse probleemsituatsioone, otsitakse neile lahendusi. Inimeseõpetuse temaatika ja õpilaste oskused võimaldavad sel perioodil rohkem kasutada infotehnoloogilisi vahendeid.

**6. klass**

|  |  |
| --- | --- |
| **Õppesisu** | **Õpitulemused** |
| **Suhtlemine iseendaga**  Mina-pilt: oskused ja võimed, huvid, tugevused ja nõrkused;  sarnasused ja erinevused kaaslastega, sallivus. Enesehinnang (erineva enesehinnanguga õpilaste käitumine sarnastes situatsioonides). | 1. kirjeldab ning hindab plaanile toetudes oma huvisid ja toimetulekut koolis (õnnestumised, raskused jms); 2. selgitab ühisvestluses enesehinnangu mõju käitumisele; 3. väärtustab inimeste vahelisi erinevusi, on salliv erinevuste suhtes; |
| **Suhtlemine eakaaslastega ja täiskasvanutega**  Suhtlemisstrateegiate eristamine (õpetaja abiga): selgitamine, veenmine, meelitamine, ähvardamine jm. Suhtluspartnerite motiivid ja kavatsused. Suhtlemine sõprade ja "sõpradega": “kambavaim”, jäljendamine; isiklik arvamus, vastutus; keeldumine mittesoovitud tegevustest. Suhtlemine vastassugupoolega (tähelepanu köitmine, tunnete verbaalne ja mitteverbaalne väljendamine, reageerimine (eba)meeldivatele ettepanekutele jms).  Suhtlemine internetiportaalides, enda kohta edastatava infoga seotud turvalisus ja ohud. Suhtlemine koduste ja eakaaslastega: rääkimine, ärakuulamine; pinged-konfliktid, arusaamatused, nende vältimine ja lahendamine. Suhtlemisprobleemid kodus: muutunud suhted ja rollid, iseseisvumine: laste ja vanemate vastutus. Valetamine, vaikimine, hädavale. Süüteo ülestunnistamine ja vabandamine. | 1. eristab kohast käitumist/suhtlemist kohatust käitumisest/suhtlemisest; 2. võrdleb ja hindab õpetaja suunamisel enda ja kaaslaste emotsionaalseid seisundeid ja käitumist (eesmärk, tingimused, põhjus–tagajärg); 3. kasutab tuttavates olukordades suhtlemissituatsioonist, -partnerist ja - eesmärgist sõltuvaid variatiivseid väljendusviise 4. väljendab oma isiklikku arvamust; 5. oskab ja julgeb keelduda mittesoovitud tegevustest 6. mõistab vabandamist kui oma süüst/eksimusest arusaamist ja kahetsemist; 7. kirjeldab konfliktide ennetamise võimalusi suhetes; 8. teab internetisuhtluses esinevaid ohtusid ning oma andmete edastamise põhimõtteid; |
| **Inimese keha**  Sissejuhatus inimese anatoomiasse.  Tugi-ja liikumiselundkond  Nahk.  Närvissüsteem.  Vereringeelundkond.  Hingamiselundkond.  Erituselundkond.  Esmaabi (toidu- jms) mürgituse, looma- ja putukahammustuse korral. | 1. omab ettekujutust inimese organismi üldisest ülesehitust; 2. tunneb ära elutähtsad organid ja teab nende funktsioone; 3. teab kuidas vältida toidumürgitust; 4. teab kuidas toimida toidumürgituse korral (rohke vee joomine, abi kutsumine); |
| **Toitumine ja toit**  Toidu- ja toitained. Toiduainete pakendiinfo (eri toitainete sisaldumine; *parim enne* jms). Kiirtoit – populaarsuse põhjused, mõju inimese organismile. Üle- ja alatoitumine (sh dieedid ja näljutamine), selle mõju tervisele. | 1. nimetab ebatervisliku toitumise võimalikke tagajärgi, oskab valida erinevate toitude hulgast tervisele kasulikke; 2. selgitab mitmekülgse toitumise olemust; |
| **Inimese areng**  Murdeiga, muutused tüdrukute ja poiste organismis. Erinev  arengutempo ja muutuste aktsepteerimine. Poiste ja tüdrukute hügieen, ravikosmeetika vajadus ja kasutamine. Muutused tüdrukute ja poiste käitumises, sh suhtlemises; sobivad ja ebasobivad käitumismallid. | 1. teadvustab ja aktsepteerib murdeeaga seotud muutusi oma organismis ja käitumises, mõistab arengu individuaalsust; 2. nimetab kohti, kust leida abi ja vastuseid oma murdeeaga seotud küsimustele; |
| **Inimese välimus**  Riietumine (olukorrale ja kehaehitusele sobiva riietuse,  jalanõude valik, noorte mood – riietusesemete otstarbekus). Riiete ja jalanõude puhtus-korrashoid: pesemis- ja hooldusvahendite kasutamine; keemiline puhastus, kingsepp (oma soovide väljendamine suhtlemisel).  Juuste igapäevane hooldamine: hooldusvahendid, juuksevärvid (pakendiinfo, kasutamine). Suhtlemine juuksuriga (oma soovide väljendamine, soovituste küsimine jms).  Küünte hooldamine, maniküür, pediküür. Olukorrale ja eale  sobiv dekoratiivkosmeetika. | 1. hoolitseb oma välimuse eest ja valib olukorrale vastavad rõivad; 2. kirjeldab juuste ja küünte hooldamise põhimõtteid ning põhjendab hooldamise vajadust; 3. oskab väljendada oma soove teenindajale (juuksurile, kingsepale, keemilises puhastuses); |
| **Uimastid**  Uimastite (sh alkoholi ja tubaka) mõju organismile  (ülevaatlikult) ja käitumisele.  Energiajoogid. | 1. kirjeldab uimastite mõju organismile ja käitumisele; |
| **Inimene ja kodu, inimene ja töö**  Kodu ja koduümbrus (kirjeldus, soovid muudatuste osas;  igapäevane korrashoid). Suurpuhastus kodus (tööde järjekord,  jagamine pereliikmetega, vahendid).  Külaskäik ja külaliste vastuvõtmine (suulise ja kirjaliku kutse saamine, ettevalmistused sõltuvalt küllakutsest, külas viibimine).  Kodukoha (ja Eesti riigi) tuntud inimesed, nende tegevusalad, elukutsed (seos päevakohaste sündmustega). Kodukoha ettevõtted ja nende toodang, töötajate ametid. | 1. koostab õpetaja juhendamisel kodu korrashoiuga seotud tegevuste plaani (tööde järjekord, vahendid, tööjaotus); 2. kirjeldab oma kodu ja koduümbrust, juhatab teed enda koju; 3. kirjeldab ettevalmistusi, mis on vajalikud külaliste tulekul ning küllaminekul; 4. kirjeldab kodukoha tuntud inimesi nende tegevusalast lähtuvalt; 5. kirjeldab kodukoha ettevõtete põhilisi valdkondi; |
| **Inimene ja teave**  Olulisemad päevauudised, nende edastamine kaaslastele.  Teatmeteosed, Internet (kodukoha tuntumate paikade ja inimeste kohta lühiinfo hankimine ja edastamine koostegevuses).  Transport kodukohas, kodukoha ümbruses (orienteerumine sõiduplaanides, teabe hankimine; sõidusoodustused).  Telefoni otstarbekas kasutamine (telefonikaart, mobiiltelefon). | 1. hangib õpetaja juhendamisel teavet kaaslastelt (küsimuste esitamine) ja eriliigilistest tekstidest (Internet, meedia, teatmeteosed, sõiduplaanid); 2. oskab kasutada kodukoha ühistranspordi sõiduplaane; 3. mõistab telefoni otstarbeka kasutamise vajalikkust; |
| **Turvalisus ja säästlikkus**  Kodukeemia kasutamine (WC, vanni, pliidi ja akna  puhastamine), piktogrammid pakendil, kodukeemia  väärkasutuse võimalikud tagajärjed.  Tulekahju tekkimise ohud koduses majapidamises: ohuolukorra hindamine, tulekahju kustutamine (esmaste tulekustutusvahendite kasutamine, hädaabi).  Ohutusnõuded ujumisel ja veesõidukite kasutamisel, päästevahendite kasutamine. | 1. nimetab kodukeemia pakenditel olevate piktogrammide tähendusi, 2. teab kodukeemia väärkasutuse tagajärgi ja nende ennetamise võimalusi; 3. kirjeldab peamisi tule- ja veeohutuse nõudeid ning käitumisstrateegiaid vastavate õnnetusjuhtumite korral; 4. teab hädaabi numbrit. |

Hindamine

Hindamisel lähtutakse vastavatest põhikooli riikliku õppekava ja kooli õppekava üldosa sätetest. Hinnatakse õpilase teadmisi ja oskusi suuliste vastuste (esituste), kirjalike ja/või praktiliste tööde ning praktiliste tegevuste alusel, arvestades õpilaste teadmiste ja oskuste vastavust ainekavas taotletavatele õpitulemustele. Õpitulemusi hinnatakse mitteeristavalt vastavalt kooli hindamisjuhendile.

**7. klass**

|  |  |
| --- | --- |
| **Õppesisu** | **Õpitulemused** |
| **Mina-pilt**  Positiivsed ja negatiivsed iseloomuomadused, sarnasused-erinevused kaaslastega; negatiivsete omaduste parendamisvõimalused. Enesehinnang (erineva enesehinnanguga inimeste käitumine, minu ja kaaslaste reageeringud kiitusele, laitusele, õnnestumisele, ebaõnnestumistele jms,; hinnangud reageeringutele, käitumisele; võimalikud lahendused). | 1. teadvustab oma positiivseid ja negatiivseid iseloomujooni; 2. oskab õpetaja suunamisel nimetada negatiivsete omaduste parandamise võimalusi 3. kirjeldab ning hindab plaanile toetudes oma huvisid ja toimetulekut koolis (õnnestumised, raskused jms); 4. selgitab enesehinnangu mõju inimese mõtlemisele ja käitumisele, kirjeldab enesehinnangu toetamise võimalusi; |
| **Suhtlemine eakaaslastega ja täiskasvanutega**  Suhtlussituatsioonide kirjeldamine oma ja teise positsioonilt;  suhtluspartneri soovide, kavatsuste variatiivsed väljendusviisid; hinnang suhtluspartnerite käitumisele (motiivid, tingimused, tulemused); eriarvamused (oma seisukohtade selgitamine ja kaitsmine, nõustumine kaaslase arvamusega); konfliktide lahendamise võimalused.  Suhtlussituatsioonid ja –strateegiad: agressiivne, ennastkehtestav ja alistuv käitumine; süüdistamine, kriitika; iroonia, must huumor.  Arusaamatused ja konfliktid kodus, sõprade vahel.  Iseloomujooned ja käitumine, mida sõprades, sh vastassugupooles hinnatakse. Noormehe ja neiu omavaheline suhtlemine (kaaslane kinos, teatris, peol: kutsumine, nõustumine/keeldumine, alternatiivsete ettepanekute esitamine, kaaslasega arvestamine jne).  Sõprus, armumine, armastus, käimine. Oma tunnete väljendamine, tunnetest rääkimine, lähedus, aja koosveetmine, ühised tegevused. Seksuaalsuse trepp ja arengu individuaalsus. Seksuaalsuhted: partnerite valmisolek, seksuaalsuhtest keeldumine, selle edasilükkamine; vastutus seoses seksuaalelu alustamisega, noorte nõustamisteenused. Mittesobilik seksuaalne käitumine, ahistamine, käitumine seksuaalse ahistamise korral. | 1. selgitab oma seisukohti, mõistab suhtluspartnerite seisukohtade võimalikku sarnasust/erinevust, oskab reageerida kohatule käitumisele; 2. kirjeldab ja hindab plaani abil oma ja kaaslaste emotsionaalseid seisundeid ning käitumist (motiivid, tingimused, tulemused; reageerimine (eba)õnnestumisele jms); 3. demonstreerib õpisituatsioonis konfliktide lahendamise võimalusi; 4. oskab teha kaaslastele (sh vastassugupoole esindajatele) ettepanekuid ning vastata positiivsetele/negatiivsetele ettepanekutele situatsioonile vastavaid moraalinorme ja käitumisetiketti arvestades; 5. väärtustab lähisuhetes hoolivust, abistamist ja lugupidamist; 6. mõistab seksuaalse arengu individuaalsust; 7. kirjeldab, kuidas lähisuhtes läbi ühise ajaveetmise väljendada oma tundeid; 8. mõistab seksuaalelu alustamisega seotud vastutust; 9. mõistab oma õigust keelduda seksuaalsuhtest; 10. nimetab noortele mõeldud nõustamisteenuseid (lähim nõustamiskabinet, internetileheküljed, perearst, kooli sotsiaaltöötaja; |
| **Minu tervis**  Minu toiduvalik ja seda mõjutavad tegurid, mitmekesise toidu  tähtsus. Kehaline aktiivsus tervise tugevdajana (kehalise aktiivsuse vormid, võimalused koolis, kodukohas).  Arsti (kiirabi, perearst, hambaarst) poole pöördumine (registratuur, vestlus vastuvõtul, konsultatsioon telefoni teel). Tuntumad ravimtaimed (korjamine, säilitamine, apteegist ostmine; kasutamine).  Enamlevinud nakkushaigused, levimise viisid, HIV ja AIDS. Esmaaabi mao- ja puugi hammustuse korral.  Uimastite tarbimise enamlevinud põhjused noorte hulgas.  Käitumine uimastitega seotud olukordades, abi kutsumine. | 1. teab kuidas hoolitseda oma tervise eest (toitumine, kehaline aktiivsus, tervist kahjustavate tegevuste vältimine, rahvameditsiin, arstiabi); 2. analüüsib oma nädala toitumise, vaba aja tegevuste (sh füüsilise aktiivsuse) kava; 3. teab nakkushaiguste levimise ja vältimise viise; 4. teab kuidas käituda puugi ja maohammustuse korral; 5. kirjeldab uimastite tarvitamise enamlevinud põhjuseid noortel; 6. teab uimastite kasutamise ohtlikkust; 7. oskab uimastitega seotud situatsioonides ütelda „ei” ning vajaduse korral abi kutsuda: |
| **Inimene, aeg ja teave**  Isikut tõendav dokument (ID-kaart, pass), selle muretsemine  ja kasutamine. Isikuandmete turvaline hoidmine. Enda ja teiste kohta info edastamine internetis, sellega kaasneda võivad ohud ja ohtude vältimine.  Kirjavahetus (kirja saatmine Eesti piires ja välismaale; tähitud kiri; e-mail, e-kaart; kirjavahetus tänapäeval ja minevikus). Telefon (telefoniraamatu kasutamine; infotelefon; sidepidamine tänapäeval ja minevikus).  Reklaam pakkumised (telefoni teel pakutavad kaubad- teenused; reklaamlehed postkastis jms), nõustumine- keeldumine. | 1. hangib õpetaja juhendamisel teavet teistelt inimestelt ning teabetekstidest; edastab plaani abil kaaslastele teavet; 2. nimetab sidepidamise viise tänapäeval ja minevikus: 3. kasutab otstarbekalt nüüdisaegseid infotehnoloogia/ sidevahendeid (kirjavahetus, telefon, internet); 4. teadvustab internetisuhtluses valitsevaid ohte ning mõistab, millist informatsiooni enda või teiste kohta on sobilik ja turvaline avaldada; 5. teadvustab reklaami eesmärke; |
| **Kodu ja kodukoht**  Eestimaal elavad teised rahvused; kultuurilise mitmekesisuse  rikastav roll, sallivus teiste rahvuste ja kultuuride suhtes.  Oma tuba: toa plaan, toa sisustamine ja korrashoid. Kodu  kaunistamine tähtpäevadeks (seos peretraditsioonidega).  Vaba aja ja tegevuste planeerimine (võimalused ja pakkumised kodukohas ja lähiümbruses jne), tegevuste mitmekesisus.  Matk, ekskursioon kodukohas, koduümbruses (planeerimine koostegevuses: info otsimine vaatamisväärsuste kohta, valikute tegemine, ettevalmistuste planeerimine (sh reisikoti  pakkimine); kirjalik meelespea kaaslastele; plaani tutvustamine ja põhjendamine jms).  Noorteüritused, -peod (kodused peod; kooli-, linna- jm peod: käitumine, riskid). Peo praktiline planeerimine sünnipäeva ja klassiõhtu näitel. | 1. väärtustab kultuurilist mitmekesisust, suhtub sallivalt teistesse rahvustesse ja kultuuridesse; 2. koostab kodu korrashoiu ja vaba aja sisustamisega seotud tegevuste plaani (tegevuste ajaline järjekord, oma soovide ja võimalustega arvestamine); 3. teab vaba aja mitmekülgse veetmise võimalusi kodukohas 4. oskab koostada peo (sünnipäeva, klassiõhtu) tegevuste ettevalmistuse plaani; |
| **Inimene ja töö, inimene ja raha**  Töö lapse ja täiskasvanu elus (tööde liigid, töö tulemus,  eesmärk, tingimused; kohusetunne ja vastutus tulemuste eest).  Minu pere sissetulekud (palk, tootmine, toetused). Minu pere väljaminekud (eluase, toit, riided, transport, meelelahutus). | 1. mõistab ja oskab kirjeldada töö tähtsust (tulemus, eesmärk, tingimused); 2. oskab nimetada oma pere olulisemaid sissetuleku- ja kuluallikaid; 3. teab oma kohustusi; |
| **Inimene, säästlikkus ja turvalisus**  Jäätmekäitlus maal ja linnas (era- ja kortermajad; prügilad). Prügi käitlemist reguleerivad piktogrammid pakenditel.  Reisimine, erinevad transpordivaherndid, hääletaminel (eelised võrreldes ühistranspordiga, riskid).  Hädaabi kutsumine erinevate õnnetusjuhtumite korral.  Juhtumid, kus tuleb pöörduda politseisse. | 1. kirjeldab ja teab jäätmete individuaalseid ja ühiskondlikke käitlemisvõimalusi ja –viise (sh taaskasutus); 2. teadvustab prügi sorteerimise vajalikkust; 3. oskab sorteerida prügi; 4. teab hädaabi numbrit ja demonstreerib õpisituatsioonis hädaabi numbrile helistades täpse teabe andmist; 5. teab milliste juhtumite korral tuleb pöörduda politseisse. |

Hindamine

Hindamisel lähtutakse vastavatest põhikooli riikliku õppekava ja kooli õppekava üldosa sätetest. Hinnatakse õpilase teadmisi ja oskusi suuliste vastuste (esituste), kirjalike ja/või praktiliste tööde ning praktiliste tegevuste alusel, arvestades õpilaste teadmiste ja oskuste vastavust ainekavas taotletavatele õpitulemustele. Õpitulemusi hinnatakse mitteeristavalt vastavalt kooli hindamisjuhendile.

**Õ ppetöö rõhuasetused 8.–9. klassis**

1. Õppetegevuses rakendatakse ja täiendatakse eelnevatel aastatel omandatud suhtlemis- ja käitumisetiketialaseid teadmisi/oskusi. Tähelepanu pööratakse seejuures soolise küpsemise ja iseseisva elu alustamisega seotud rollikäitumisele. Harjutatakse vestluspartnerilt täiendava teabe küsimist, erinevate ja vastandlike arvamuste kuulamist ja eristamist ning kokkulepete saavutamist vaidlustes (oma seisukohtade selgitamine ja kaitsmine, nõustumine, loobumine, eksimuste ja väärkäitumise tunnistamine). Kujundatakse oskust hinnata oma ning kaasinimeste individuaalset ja rühmakäitumist (põhjus-tagajärg-seosed, otstarbekus, vastavus ühiskonnanormidele).
2. Teemade käsitlemisel tutvustatakse eri eluvaldkondadega seotud õigusakte, ühiskonnaliikmete õigusi ja kohustusi (sh selgitatakse igaühe õiguste, vabaduste ja kohustuste ühetaolisuse printsiipi), kujundatakse oskusi teha otstarbekaid ja vastutustundlikke valikuid/otsuseid. Õpilastele tutvustatakse ja õpetatakse kasutama teabeallikaid, nõustamis- ja kriisiabivõimalusi, kujundades seeläbi harjumusi ning oskusi otsida, küsida, kasutada elus vajaminevat teavet ja abi.
3. Perekonnaõpetuse ühe osana pööratakse tähelepanu vanema rollile oma lapse kasvatamisel: tutvustatakse lapse arengutingimusi, eakohaseid arendavaid tegevusi ja vahendeid (kehalised tegevused, mängud ja mänguasjad, raamatud jms); õpetatakse lapsega koos mängima ja tegutsema. Väiksematele mängude õpetamist ja koosmängimist saavad õpilased harjutada vahetundidel, kooli üritustel.
4. Tundides kasutatavatest aktiivõppemeetoditest on eelistatud praktilised õppused (sh rollimängud), ühised arutelud ja diskussioonid, milles otsitakse lahendusi/vastuseid probleemsituatsioonidele ja kõlbelistele dilemmadele. (Lisa)õppematerjalina kasutatakse trüki- ja

elektroonilisi teabeallikaid, nõuandekirjandust (ajakirjandus, käsiraamatud) jms. Harjutatakse tekstidest teabe hankimist ning selle suulist ja

kirjalikku edastamist (sh märkmete tegemist, konspekteerimist).

**8. klass**

|  |  |
| --- | --- |
| **Õppesisu** | **Õpitulemused** |
| **Käitumine rühmas**  Rühmakäitumine. Erinevad rühmad ja rollid. Reeglid ja normid rühmas. Inimsuhteid toetavad reeglid ja normid. Rühma kuulumine, selle positiivsed ja negatiivsed küljed. Hoolivus rühmas. Rühma surve ja toimetulek sellega. Sõltumatus, selle olemusest. Autoriteet. | 1. arvestab ühistegevuses suhtluspartnerite erinevate (sh vastandlike) arvamustega, saavutab õpisituatsioonis õpetaja juhendamisel kokkuleppeid lahkarvamust; |
| **Lähisuhted ja perekond**  Noormehe ja neiu omavaheline suhtlemine. Ajutised ja püsivad suhted, suhte loomine ja hoidmine, vastastikune usaldus, suhet kahjustavad faktorid, lahkuminek. Seksuaalsuse olemus ja arengu individuaalsus, seksuaalvähemused. Seksuaalkäitumine ja vastutus: sobiv ja lubamatu seksuaalkäitumine, soovimatu raseduse vältimine; sugulisel teel levivad haigused (levimine, mõju tervisele, ravi, ennetamine); nõustamisteenused. Lapsevanemaks saamine: füüsiline ja sotsiaalne küpsus. Peremudelid (perekond, üksikpered, kasu-ja hoolduspered): pereliikmete roll perekonnas (vrdl minevikuga), kohustused ja vastutus. Nooremate õdedevendade eest hoolitsemine, nendega tegelemine, sh mängimine. Praktilises tegevuses nooremate õpilaste abistamine, neile tegevuste ja mängude planeerimine ning läbiviimine. | 1. nimetab peremudeleid ja kirjeldab pereliikmete rolli perekonnas. väärtustab lähisuhteid, oskab suhet alustada ning teab, kuidas suhteid hoida; 2. eristab lubatud ja lubamatut seksuaalkäitumist; 3. mõistab seksuaalsuse olemust ja seksuaalse arengu individuaalsust ning teab turvalise seksuaalkäitumise põhimõtteid ja oma vastutust selles; |
| **Tervise hoidmine**  Tervise füüsiline, vaimne, sotsiaalne ja emotsionaalne aspekt. Tervisenäitajad. Tervisliku eluviisi komponendid, endale sobiliku tervisliku toitumise ja kehalise aktiivsuse leidmine. Südame-veresoonkonna haiguste ja pahaloomuliste kasvajate põhjused ning ennetamine tervisliku eluviisiga. Tervist hoidvate valikute tegemine. | 1. teab ja otsib olulisi infoallikaid terviseteabe ja - abi saamiseks. 2. kirjeldab oma tervislikku seisundit, oskab pöörduda abi;   saamise eesmärgil arsti poole (vastuvõtt, kojukutse, hädaabi); |
| **Inimene, asjad raha**  Arve avamine pangas; hoiuse igapäevane kasutamine (sularahaautomaat jne). Maksete liigid koduses majapidamises, maksete tasumise võimalused, täpsus. Igapäevased sisseostud: ostukoha valik (kauplus, turg jms); kulude planeerimine päevaks, nädalaks; ostutoimingud. Ühiskondliku toitlustamise asutused (menüü, arve, käitumisetikett (sh kaaslase kutsumine); toidu koju tellimine. Kataloogikaubandus (tellimine, riskid, kauba tagastamine). Postipaki saamine ja saatmine. Küla-/linna raamatukogus lugejaks registreerumine, teabe hankimine otsitava kirjanduse kohta. | 1. oskab kasutada lihtsamaid pangateenuseid; |
| **Inimene ja teave**  Avalik infopunkt. Kohalik ajaleht. Eestis ilmuvad ajalehed ja ajakirjad; ajakirjanduse tellimine. Uudisteportaalid internetis, internetis leiduva informatsiooni varieeruv kvaliteet. | 1. hangib teavet teistelt inimestelt ning õpetaja juhendamisel teabeallikatest ja –tekstidest; |
| **Inimene ja välimus**  Eakohane igapäevane ja pidulik riietus, aksessuaarid (nt kooli lõpupidu). Suhtumine vanemate, eakaaslaste, moeajakirjade soovitustesse. Rõivaste ja jalatsite hooldus: hooldusmärgid | 1. selgitab riiete hooldusmärkide tähendusi; |
| **Riskikäitumine ja ennetus**  Toimetulek vägivallaga (vägivalla vormid, vägivallast hoidumine, vägivallaga toimetulek, hinnang individuaalsele ja rühmakäitumisele; nõustamis-ja kriisiabi kodukohas). Kuriteo ohvriks langemine, pöördumine õiguskaitseorganite poole Seksuaalvägivald, valehäbi, ohvriabi. Uimastid ja kuritegevus; uimastitega seotud seaduste põhipunktid. Uimastite tarvitamisega seotud tervise-, sotsiaalsed ja juriidilised riskid; sõltuvuse kujunemine. Käitumine uimastitega seotud situatsioonides, esmaabi. | 1. leiab infot nõustamis- ja kriisiabi võimaluste kohta kodukohas või selle lähiümbruses, kirjeldab, kuidas ja millal pöörduda õiguskaitseorganite poole; 2. mõistab uimastite omamise, tarbimise ja levitamisega seotud riske ja vastutust; |
| **Karjääriplaneerimine**  Eneseanalüüs (tööalased huvid, võimed, oskused, isiksuseomadused). Jätkuõppevõimalused (erialad, õppeasutused). | 1. teadvustab oma võimete, teadmiste ja oskuste tugevusi/nõrkusi; 2. nimetab võimetekohase elukutse omandamise võimalusi. |

Hindamine

Hindamisel lähtutakse vastavatest põhikooli riikliku õppekava ja kooli õppekava üldosa sätetest. Hinnatakse õpilase teadmisi ja oskusi suuliste vastuste (esituste), kirjalike ja/või praktiliste tööde ning praktiliste tegevuste alusel, arvestades õpilaste teadmiste ja oskuste vastavust ainekavas taotletavatele õpitulemustele. Õpitulemusi hinnatakse mitteeristavalt vastavalt kooli hindamisjuhendile.

**9. klass**

|  |  |
| --- | --- |
| **Õppesisu** | **Õpitulemused** |
| **Lähisuhted ja perekond**  Lähisuhted, suhete alustamine ja hoidmine, vastutus ja austus. Kooselu, abiellumine ja pere loomine. Raseduse planeerimine; loote areng; loote ja ema tervist hoidev käitumine. Lapse sündimine: ettevalmistused imiku hooldamiseks; sünnijärgsed kohustused (nimepanek,  tervisekindlustus, meditsiiniline kontroll jms); kohaliku omavalitsuse ja riiklikud toetused. Lapse saamisega seotud (lisa) kulutused (peamised kuluartiklid lapseeas), lapse hooldamisele kuluv aeg. Puudega laps. Imiku- ja lapseiga (peamised arengutingimused, suhtlemine lapsega, lapse õigused (alus) haridusele). Lapse arendamine-õpetamine (eakohased mänguasjad, raamatud jms); mängude õpetamine noorematele õpilastele. Peretülid ja –vägivald (tagajärjed, lahendused, valehäbi, nõustamis- ja kriisiabi). Uimastite tarbija perekonnas: mõju majanduslikule olukorrale, suhetele. Kohalikud ja üldriiklikud nõustamis- ja ravivõimalused. Lahutus, lahuselava vanema kohustused lapse kasvatamisel. | 1. suhtleb tavasituatsioonides adekvaatselt (kuulab vestluspartnerit, esitab küsimusi, selgitab oma seisukohti, otsib lahendust erimeelsustele, tunnistab oma eksimusi ja väärkäitumist); 2. reageerib adekvaatselt kohatule käitumisele enda ja teiste suhtes; 3. oskab küsida teavet kaasinimestelt, kasutada teabetekste ja teatmikke; 4. hindab oma ja kaaslaste käitumise otstarbekust tavasituatsioonides ning vastavust ühiskonnanormidele, käitub vastavalt; 5. teab kooselu reegleid ja norme toetavates inimsuhetes ning väärtustab hoolivust, ausust, õiglust ja vastutustunnet; 6. kirjeldab imiku ja väikelapse arendamise tingimusi ning hooldamise võtteid; 7. nimetab pereeluga seotud nõustamise ja abi võimalusi kodukohas; |
| **Eelarve planeerimine**  Pere sissetulekud (palk, toetused). Igapäevaste kulutuste planeerimine (eluase, toit, riietus, transport, vaba aeg); kulutuste kasv perekonna suurenemisel (sh lemmiklooma võtmisel). Suurte väljaminekute planeerimine (soovid,  võimalused, riskid: raha säästmine ja hoiustamine, järelmaks, krediit, laen, liising). Kaupade-teenuste garantii (müüjalt teab | 1. mõistab inimtegevuse peamiste ressursside (aeg, teadmised/oskused, töö, raha) tähtsust oma elus; 2. oskab planeerida ressursside täiendamise/kulutamisega seotud tegevusi; |
| **Eluase**  Eluaseme liigid, eluaseme otsimine, arvestades pere vajadusi ja võimalusi (müügikuulutused, kinnisvarafirmad). Üürileping, selle tingimused (üürniku õigused ja kohustused, „halva” lepingu ohud). Eluaseme sisustuse planeerimine: hädavajalik sisustus, sisustuse hankimise (ostude) järjekord, ratsionaalne paigutus, kujundusdetailid. Eluaseme, olmetehnika soetamine, hooldus ja remont: teabe hankimine võimaluste, tingimuste ja abiteenuste kohta (müüja, telefoniraamat, kasutusjuhend jne). | 1. kirjeldab eluaseme omandamise, sisustamise ning hooldamisega seotud vajadusi, võimalusi, ohtusid ja kohustusi; |
| **Karjääri planeerimine**  Jätkuõppevõimalused, valikute tegemine, arvestades huvisid, võimeid ja majanduslikke võimalusi (transport, elamiskulud jms); kutsenõustamine. Kohalik tööhõiveamet, tööturuteenused tööotsijale, töötus. Töötaja põhilised õigused ja kohustused, lepinguta töötamisega kaasnevad riskid ja tagajärjed, ümbrikupalk. Abi leidmine tööõigusega seotud küsimustes. Inimkaubandus: tööorjus ja prostitutsioon, ohvriks sattumise põhjused, inimkaubandusele viitavad märgid (kuulutuses, tööpakkuja käitumises), ohtude teadvustamine, käitumine ohvriks sattumise korral, ohvriabi. | 1. hindab nõustaja suunamisel adekvaatselt oma võimeid, teadmisi, oskusi, jätkuõppevõimalusi ja -tingimusi ning teeb enda jaoks sobivaima karjäärivaliku; 2. teab oma peamisi õigusi ja kohustusi töötajana, nimetab info ja abi saamise võimalusi tööõigusega seotud küsimustes; 3. mõistab lepinguta töötamise ja ümbrikupalgaga seotud riske ja negatiivseid tagajärgi; 4. tunneb tööotsimisel ära inimkaubandusele viitavad märgid, teadvustab ohte ning kirjeldab õiget käitumist inimkaubanduse ohvriks sattumise korral. |

Hindamine

Hindamisel lähtutakse vastavatest põhikooli riikliku õppekava ja kooli õppekava üldosa sätetest. Hinnatakse õpilase teadmisi ja oskusi suuliste vastuste (esituste), kirjalike ja/või praktiliste tööde ning praktiliste tegevuste alusel, arvestades õpilaste teadmiste ja oskuste vastavust ainekavas taotletavatele õpitulemustele. Õpitulemusi hinnatakse mitteeristavalt vastavalt kooli hindamisjuhendile.